Kommunernes indkøbspolitik er med til at lukke de små købmænd i Nordjylland. I Aalborg kommune må skoler og institutioner ikke længere købe ind lokalt. Købmændene frygter det værste.

Aalborg og Brønderslev kommune er gået sammen om at indføre stordrift, og de små købmænd føler sig solgt. - I yderste konsekvens må vi lukke, og ellers kommer vi til at fyre folk. Jeg forstår det ikke. I ti år har kommunen handlet med os uden problemer. Vi kan konkurrere på pris, levering og korrekt opbevaring og transport af fødevarerne, siger Benjamin Andersen, Sparkøbmand i Farstrup. Fra næste år må skoler, fritidsordninger og andre institutioner i Aalborg og Brønderslev ikke længere handle lokalt. De må kun bestille fra den store indkøbscentral, som kommunen indgår aftale med. - Det er bureaukrati af værste skuffe, siger Jan Jæger, talsmand for Sparkøbmændene i Nordjylland. Venstre tager nu sagen op i byrådet - Måske kan man splitte det op i mindre udbud, så de mindre købmænd også kan komme til at byde ind på fornuftige vilkår. Der må kunne findes en løsning, der tilgodeser alle, siger rådmand Tina French (Venstre).